kaerle etc doen condt allen lieden nu zynde ende namaels wesende
dat wy hebben onfangen die oetmoedige supplicatie van gielisen
robyns woenende te cumptich by onser stat van thienen inhoudende
hoe dat een genoempt peeter huysac heeft verworven van ons
voer hem silvesteren ende peeteren zyne zoenen ende alle zynen huysgesin
sekere onse brieven salvegardien die hy heeft doen insumeren
den voers. suppliant ende het zoe zy dat nyet en betaempt
noch geoirlooft en zy den voers. petren huysack noch zynen
zoenen by hen selven oft yemandt andere te incurierene oft
te dreigene den voers. suppliant oft zynen vrienden om die te
commonerene tot infractien van onser salvegardien opte pene van
te verbueren deffect vander selver sauvegardien ende selve te
incurreren die pene van infractien van sauvegardien desen
nochtans nyet tegenstaende sekeren tyde nade impetratie
vanden voers. sauvegardien heeft de voers. silvester metten
voers. peteren zynen bruedere sekeren oploop willen doen
gielise van herborch neve vanden suppliant ende hebben onderlinge
vele hooge injurierende woerden gehadt van welcken
woirden die suppliant geadverteert zynde besonder dat die
voers. gielis hem geseght hadde dat hy die om synen wille
geleden hadde is gebuert dat die selve suppliant comende
van loeven ende wel by drancke zynde heeft gevonden omtrent
cumptich den voers. silvester mayende met zynen vadere
in een velt ende gecommoneert zynde midts den voers. woerden
ende oploope die hy met zynen brueder den voers. gielise
synen neve hadde willen doen heeft geseight dese oft gelycken
woirden in substancie neve hoe comt dat ghy mynen vr$$ vriend?
altyt wilt injurieren ghy hebt ghister avont met uwen brueder
gielise mynen neve willen oploopen daernop die voers. silvester
onder dandere seyde totten suppliant ghy lieght daer ane midts
den welcken de suppliant noch meer gecommoneert ende verhit zynde
van bloede heeft met den stele vander gaffelen die hy in zyn
handen hadde de voers. silvester op zynen arm geslagen dwelck?
aenmerckende de selve silvester ende peeter zyn vader hebben den
voers. suppliant rigoreuselyck opgeloepen ende met huere zeysenen
gequetst omtrent zynre kelen ende tweewerven geslagen ter eerden
ende hoewel dese saken byden suppliant gebuert zyn hem ierst
geprovoceert ende beroepen zynde byden voers. iniurien ende
oploopen die de voers. silvester ende peter zyn brueder gielis
zynen neve hadden willen doen midts den welcken zy behoerden
nae recht te verbueren deffect vanden voers. sauvegardien
nyetmin onder tdecsel vanden selver sauvegardien heeft onse meyer
van thienen hem gevorddert in zyn handen te nemen alle die
haeffelycke goeden des suppls sonder nochtans dat hem
ennige clachten van partyen gedaen zyn geweest ende es
in meyningen den suppliant in zynen lyve te apprehenderen midts
de welcken de suppliant beduchtende righeur van iusticie hem
heeft moetten absenteeren ende ware gescapen te moeten gaen
dolen in vreempden landen in grooter armoeden ende miserien
zoe verre onse gracie hem nyet gedaen en wordde om die
welcke hy ons zere oetmoedelyc heeft gebeden. soe eest
dat wy desen aengesien geneyght wesende ter beden vanden
voers. suppliant ende ierst daerop gehadt dadvys van onsen
beminden meyere van thienen ende daer nae van onsen lieven ende
getruwen cancellier ende luden van onsen rade ende rekeningen
in brabant den selven suppliant willende gracie voer righeur van
rechte prefereren hebben inden gevalle als boven vergeven geremitteert
ende quytgesconden vergeven remitteren ende scelden quyt vuyt
sunderlinger gracien midts desen onsen brieve tstuck ende die infractie
van onser salvegarde boven verclaert ende tgene des daer aen cleeft
met oyck alle offensie corporele oft criminele daer inne hy
ter saken vandien zoude moigen gevallen zyn in eenige oft tegen
ons oft der iusticien mesdaen hebben stellende hem dien
aengaende tot zynen goeden name fame ende tot allen zynen
goeden nyet verbuert zynde op dat hy eenige hebbe ende anderssins
soe hy was voer die geschiedenisse vanden voers. feyte ende infractien
van onser salvigardie imponerende hierop onsen procureur generael
meyere van thienen ende van cumptich ende voiirts allen anderen
onsen ende der smaelre heeren richteren ende officieren dien dit aengaen
sal moigen een eeuwich geswych ende scilencie satisfactie nochtans
gedaen der partyen geinteresseerde op dat die nyet gedaen en zy
ende dat cunlick alleenlyck behoudelyc oic ende in desen
versien dat die voers. suppliant zal gehouden zyn voer die voirs.
infractie te doene eerlycke beternisse den officier ende wethouder
vander plaetsen daer voers. stuck gebuert es ende aen ons
te beteren ende daer voer te betalene een amende civile ende
oic de costen van rechte hier omme gedaen ter arbitraigen ende taxatieen
van onsen voers. cancellier ende luden van onsen raede in brabant
die wy daer toe committeren by desen ontbieden daer om
ende bevelen den selven onsen cancellier ende luden van onsen voers.
rade dat geroepen die ghene die daer om sullen behoiren geroepen
te zyne zy wel ende getruwelyc procederen totten interinnemente van
desen ende ter taxatien vanden voers. costen ende amende civile
ende dat gedaen ende die voers. amende en costen getaxeert ende
betaelt in handen daer dat behoert zy onse voers. meyer
van thienen ende van cumptich ende voerts alle andere onse
ende der smaelre heeren officieren richteren ende iusticieren van desen
onsen lande van brabant dien dit enichssins sal moigen aengaen
den voers. suppliant van deser onser voers. gracien quyt scheldingen
ende remissien doen laten ende gedoogen peyselick vredelick
volcommelick ende eeuwelick genieten ende gebruycken sonder
hem te doen noch te laten geschieden nu noch in toecomende
tyden aen lyve aen goede eenich hinder stoot oft letsel
ter contrarien maer in dien syn lyf oft eenige van zyner
onverbeurde goeden hier om gevangen gearresteert oft becommert
waeren dat zy die terstont ontslaen ende stellen doen ontslaen
ende stellen tot volcomender delivranctien want ons alsoe
gelieft ende ten eynde dat dit vast zy ende blyve tot
eeuwigen dagen hebben wy den segel daer van die keyser
myn heere ende grootvader ende duerende onser ombeiaertheden
ende p$ princelicheyden gebruyct hebben hier aen doen hangen
behoudlic ons in anderen dingen onser rechte ende eenenyegelycken
tzyne in allen gegeven in onser stadt van bruessele inde maent
van septembri ent jaer ons heeren duysent vyfhondert ende zesthiene
ende van onsen rycken dierste aldus stont gescreven boven
opte plycke byden coninck in zynen rade ende geteykent
h de hane ende noch visa c
gecollacioneert bevonden accorderen
metten originale by my
xxx handtekening